Diplomac (1967)

**Diplomac** je američka dramska komedija snimljena 1967. u režiji Mikea Nicholsa. Scenarij su napisali Calder Willingham i Buck Henry  na osnovu istoimenomg romana autora Charlesa Webba. Film je imao osam nominacija za Oscar, a osvojio je samo jedan, i to za najbolju režiju. Za *Zlatni globus* imao je sedam nominacija, a osvojio je pet nagrada u raznim kategorijama među kojima se ističe nagrada za najbolji film u kategoriji komedija ili mjuzikl. Godine 2007. Američki filmski institut rangirao je ovaj film kao 17. najveći film svih vremena, a dijalog iz filma "Gospođo Robinson, Vi me pokušavate zavesti, zar ne?" proglašen je kao 63. od ukupno 100 filmskih citata. Film istražuje život 21-godišnjeg Bena Braddocka (Dustin Hoffman) koji tek što je diplomirao na neimenovanom fakultetu na sjeveroistoku SAD-a. Vjeruje se da je škola Williams College *alma mater* Charlesa Webba, autora romana; u sekvenci otvaranja filma Dustin Hoffman nosi kravatu Williams Collegea. Benjamin stiže na Međunarodni aerodrom LAX u Los Angelesu.

## Radnja 
Film počinje sa zabavom koja se priređuje iste večeri u kući njegovih roditelja u Pasadeni, predgrađu Los Angelesa, u čast njegovog diplomiranja. Benjamin je vidno uznemiren na zabavi na kojoj su prisustvovali prijatelji njegovih roditelja. On posmatra sa strane, dok njegovi roditelji drže govore a komšije ga pitaju o njegovim budućim planovima. Benjamin izbjegava svakoga ko dolazi da mu čestita, otkrivajući svoju tobožnju postiđenost na sve počasti koje je osvojio na koledžu. Gospođa Robinson (Anne Bancroft), zanemarena supruga poslovnog ortaka njegovog oca, traži od Benjamina da je odveze kući, što on nerado čini.

Po dolasku do njene kuće, ona moli Benjamina da svrati, rekavši da ona ne voli da ulazi sama u mračnu kuću. Kad su ušli unutra, ona mu nudi piće, i kasnije ga zavodi nudeći mu da ima vezu s njim. Ova scena u kojoj Benjamin kaže:"gospođo Robinson, vi pokušavate da me zavedete" je jedna od najčuvenijih scena u filmu. Bez jasnog razloga, ona pokušava da ga zavede, skidajući svoju odjeću. Gospodin Robinson stiže kući nekoliko minuta kasnije, ali nije ništa posumnjao. Isprva zbunjen i šokiran njenim zavođenjem, Benjamin bježi u noć.

Nekoliko dana kasnije Benjamin kontaktira gospođu Robinson i nespretno organizira randevu u hotelu gdje počinje njihova afera. Sada već siguran i opušten, Benjamin provodi ljeto plivajući u bazenu po danu, a noću ide da se sastane sa gospođom Robinson u hotelu. Benjamin je očigledno neiskusan što se tiče seksualnosti, ali je uvučen u aferu sa starijom, ali još uvijek privlačnom, gospođom Robinson. Njihova afera čini se da traje skoro cijelo ljeto. Sve njihove scene su montirane sa muzikom u pozadini, što dočarava beskrajni prolazak vremena. Jedna scena izgleda kao da Benjamin izlazi iz kuhinje svoje kuće i direktno ulazi u hotelsku sobu koju dijeli sa gospođom Robinson. Benjamin otkriva da oni nemaju ni o čemu da razgovaraju, ali ona odbija da razgovara, i samo želi seks. Nakon jedne dosadne večeri, gospođa Robinson kaže Benjaminu da je bila prisiljena odustati od fakulteta i udati se za nekog koga ona ne voli nakon što je ostala trudna sa kćerkom Elaine.

U međuvremenu, Benjamina je natjerao njegov otac da odabere post-diplomsku školu kako bi nastavio sa obrazovanjem. Benjamina uopšte ne zanimaju studije, i ravnodušan je prema željama svog oca i provodi svoje vrijeme u ljenčarenju i spavajući s gospođom Robinson. Gospodin Robinson, nesvjestan afere s njegovom suprugom, ohrabruje Benjamina da izađe sa njegovom kćerkom, Elaine (Katharine Ross). Benjaminovi roditelji ga sve više  ohrabruju da se zabavlja s njom. Tokom jednog sastanka, gospođa Robinson prisiljava Benjamina da joj obeća da nikada neće izaći s Elaine. Da li iz straha od gospođe Robinson, ili predosjećanja da izlasci sa kćerkom njegove ljubavnice mogu biti katastrofalni, on pokušava da je izbjegava. Međutim, zbog uporne intervencije tri roditelja, on je primoran da izlazi s njom.

Zbog toga on pokušava da svaki njegov sastanak sa njom bude katastrofa, tako da ona odustane od veze s njim. On vozi neoprezno, praktično ignorira Elaine, a zatim je odvodi u striptiz klub gdje je otvoreno ponižavana i ona tiho počinje da plače. Nakon što ju je rasplakao on joj objašnjava da je grub prema njoj samo zato što su ga njegovi roditelji natjerali da izađe sa njom. On ju je nespretno poljubio pokušao da razveseli i zatim idu do restorana da pojedu hamburger. Benjamin otkriva da je Elaine osoba s kojom mu je ugodno i da može razgovarati s njom o svojim problemima. Od tog momenta Benjaminov  život se komplicira. Ljubomorna gospođa Robinson prijeti da će otkriti njihovu aferu kako bi spriječila da Benjamin otpočne vezu sa Elaine, tako da Benjamin nepromišljeno odlučuje da kaže istinu. Uznemirena zbog Benjaminovog randevua s njenom majkom, Elaine se vraća na Berkeley i odbija razgovarati sa njim.

Benjamin odlučuje da se oženi sa Elaine kako bi imao budućnost s njom i odlazi u Berkeley, gdje iznajmljuje sobu, i počinje da je prati. On pokušava da uspostavi kontakt dok je ona bila u autobusu na putu da se sastane s njenim školskim drugom Carlom. Sutradan, ljutita Elaine ulijeće u Benjaminovu sobu i zahtjeva da zna šta on traži na Berkeleyju nakon što je iskoristio to jest "silovao" njenu majku dok je ona bila pijana te večeri na proslavi njegove mature. Šokiran onim što je Elaine rekla, Benjamin joj kaže da je njena majka bila ta koja ga je zavela te noći, ali Elaine odbija da mu vjeruje i ne želi da čuje činjenicu da je njena majka lukava zavodnica. Benjamin kaže da će njoj za volju napustiti Berkeley i otići negdje drugdje. Elaine kaže Benjaminu da ne odlazi sve dok ne napravi određeni plan o tome šta želi učiniti sa svojim životom.

Sutradan, Elaine dolazi u Benjaminov stan usred noći i pita ga da je poljubi. U narednih nekoliko dana, njih dvoje se druže na Berkeleyju dok je Benjamin pita da se uda za njega. Elaine nije sigurna o tome i govori mu je ona već obećala Carlu da bi se mogla udati za njega. Gospodin Robinson, koji je saznao sve o aferi Benjamina i njegove supruge, dolazi u Benjaminov stan na Berkeleyju, gdje mu prijeti i prisiljava Elaine da napusti školu i odvodi je da se uda za Carla. Benjamin govori gospodinu Robinsonu da je njegova supruga loša osoba i da ga je ona uvukla u aferu. Ali gospodin Robinson je također skeptičan i odbija da mu povjeruje. Elaine je ostavila Benjaminu poruku u kojoj  kaže da ga voli, ali da je njen otac jako ljut i da njihova veza nema smisla.

Benjamin vozi nazad do Pasadene i te večeri stiže u kuću Robinsonovih u potrazi za Elaine. Nakon što niko ne odgovara na njegovo kucanje, on ide okolo iza kuće i nasilno  otvara vrata. Benjamin ubrzo shvata da Elaine nije tu, ali umjesto nje zatiče gospođu Robinson. Ona mu hladno govori da on neće biti u stanju da spriječi vjenčanje Elaine i Carla, i onda zove policiju i pretvara se tvrdeći da je jedan muškarac provalio u njenu kuću i da je napadnuta. Benjamin bježi i vozi nazad u Berkeley da bi se sakrio tamo.

Sljedećeg jutra, Benjamin odlazi u kuću studentskog udruženja Delta Chi u nadi da će pronaći  Elaine ili Carla; tamo saznaje da je vjenčanje u Santa Barbari tog istog jutra. Benjamin žurno vozi prema Santa Barbari, zaustavlja se samo na benzinskoj stanici i pita gdje se nalazi crkva. Benjamin je u takvoj žurbi da nije čak ni nasuo gorivo. Zbog toga mu ponestaje goriva i mora da trči niz posljednjih nekoliko blokova. Stiže u crkvu baš u momentu kad mladenka i mladoženja trebaju da se poljube. Misleći da je zakasnio, on udara o staklo na zadnjem dijelu crkve i uzvikuje više puta "Elaine!" Ona se okreće, sa oklijevanjem gleda u svoje roditelje i njenog budućeg supruga, ali onda ona uzvikuje "Ben!" i počinje trčati prema njemu. Utom svađa izbija jer svi pokušavaju da ih spriječe da pobjegnu. Elaine je uspjela da se oslobodi majke, koja joj viče: "Prekasno!" zato što je Elaine navodno već rekla da, na šta je ona odgovorila: "Ne za mene!" Benjamin zadržava sviju tako što maše krstom koji je skinuo sa zida, a zatim ga koristi da zaglavi vrata dok njih dvoje bježe. Oni trče niz cestu i zastavljaju autobus. Ushićeni i nasmijani oni zauzimaju zadnje sjedište. Ali Benjaminov osmijeh postepeno blijedi dok gleda naprijed niz autobus, ne gledajući Elaine. Elaine također izgleda nesigurna, gleda Benjamina s ljubavlju, ali primjećuje njegov izraz lica i okreće se od njega sa sličnim izrazom dok autobus odvozi dvoje ljubavnika u neizvjesnu budućnost.

## Uloge 
* Anne Bancroft – gđa Robinson
* Dustin Hoffman – Benjamin Braddock
* Katharine Ross – Elaine Robinson
* William Daniels – g. Braddock
* Murray Hamilton – g. Robinson
* Elizabeth Wilson – gđa Braddock
* Buck Henry – sobar
* Walter Brooke – g. McGuire
* Brian Avery – Carl Smith
* Norman Fell – g. McCleery
* Marion Lorne – gđica DeWitte
* Alice Ghostley – gđica Singleman
* Eddra Gale – žena iz autobusa

## Nagrade 
### Oscari 
* Mike Nichols - Oscar za najbolju režiju
### Zlatni globus 
* Najbolji film - komedija ili mjuzikl
* Mike Nichols - najbolji režiser
* Anne Bancroft - najbolja glumica - komedija ili mjuzikl
* Katharine Ross - najbolja nova glumica
* Dustin Hoffman - najbolji novajlija
### BAFTA 
* Najbolji film
* Mike Nichols - najbolji režiser
* Sam O'Steen - najbolja montaža
* Dustin Hoffman - najbolji novajlija
* Calder Willingham, Buck Henry - najbolji scenaristi

### Ostale nagrade 
* Mike Nichols - najbolji režiser - nagrada Udruženja američkih režisera
* Dave Grusin, Paul Simon - najbolja filmska muzika - nagrada Grammy
* Katharine Ross - najbolja sporedna glumica - nagrada "Laurel"
* Mike Nichols - najbolji režiser - nagrada Udruženja filmskih kritičara New Yorka
* Calder Willingham, Buck Henry - najbolji scenaristi - nagrada Udruženja američkih pisaca

## Zanimljivosti 
* Prilikom prvog susreta Dustina Hoffmana i Anne Bancroft u hotelskoj sobi, Bancroft nije znala da će Hoffman da zgrabi njene grudi. Hoffman je odlučio da to učini van scene, jer ga je to podsjetilo kad je kao školarac pokušavao da nonšalantno zgrabi grudi djevojaka u hodniku škole pretvarajući se da oblači jaknu. Kada je Hoffman to uradio na snimanju, režiser Mike Nichols je počeo da se smije glasno. Hoffman je također počeo da se smije i,  umjesto da zaustavi scenu, on se okrenuo od kamere i otišao do zida. Hoffman je lupao glavom o zid, pokušavajući da prestane da se smije, a Nichols je smatrao da je sve to bilo tako smiješno, pa je ostavio tu scenu u filmu. 
* Iako je gospođa Robinson trebala biti mnogo starija od Benjamina, Anne Bancroft je bila samo šest godina starija od Dustina Hoffmana. On je prirodno izgledao dječački, dok je ona bila našminkana da izgleda starija. Bancroft je bila samo 8 godina starija od njene "kćeri" Katarine Ross, dok je William Daniels (g. Braddock) bio samo 10 godina stariji od njegovog "sina" Hoffmana.
* Robert Redford zajedno sa Candice Bergen je imao audiciju za ulogu Benjamina Braddocka, ali ga je na kraju odbio Mike Nichols, jer nije vjerovao da Redford može uvjerljivo dočarati osobine autsajdera, što je bilo potrebno za ulogu. Kada je on to rekao Redfordu, glumac ga je pitao što misli s time reći: "Hajde da to malo pojasnim," rekao je Nichols, "Jesi li ikad potajno pipkao djevojke?" "Kako to misliš?" pitao je Redford. "E, to je upravo moja poenta," rekao je Nichols.
* Dustin Hoffman je već dobio ulogu u Mel Brooksovom filmu  *The Producers* (1967), kada je ispala prilika na audiciji za "Diplomca". S poštovanjem Hoffman je pitao Brooksa za dozvolu da ga pusti na audiciju za ulogu u drugom filmu. Preko njegove supruge, Anne Bancroft, koja je već dobila ulogu, Brooks je bio upoznat sa pričom o "Diplomcu". On mu je dozvolio da ode na audiciju, potpuno uvjeren da će Hoffman biti neprikladan za ulogu ljubavnika gospođe Robinson.
* Dvije zanimljive tehnike kamere su korištene u filmu. U sceni u kojoj Benjamin trči, on je prikazan na određenoj udaljenosti kako trči pravo na kameru,  što ga čini da izgleda kao da ne ide nikuda dok trči. Ova tehnika se postiže s vrlo dugim telefoto objektivom, što skraćuje udaljenost u odnosu na kameru. U drugoj sceni, Benjamin hoda od desne strane ekrana ka lijevoj strani, dok se svi ostali na sceni kreću slijeva na desno. Ove dvije vizualne tehnike simbolišu temu filma, Benjamin ide pogrešnim putem koji ga  nikuda ne vodi.
* Paul Simon je bio napisao dvije pjesme za film koje je Mike Nichols odbacio: "Punky Dilemma" i "Hazy Shade of Winter". Obje pjesme su se pojavile na albumu Simona i Garfunkela "Bookends".  Pjesma "Mrs. Robinson" nije napisana za film, to je bio radni naslov pjesme Simona koju je tada pisao, izvorno nazvana “Mrs. Roosvelt", posvećena Eleanor Roosevelt.  Nichols je odlučio da uključi tu pjesmu u film. Paul Simon i Art Garfunkel su pjevali samo refren pjesme koja je kasnije postala hit, ali nijedan od ostalih stihova. Pored toga, dio refrena koji su pjevali sadrži neke tekstove koji se ne pojavljuju u popularanijoj "konačnoj" verziju pjesme.
* U poznatom promotivnom posteru za ovaj film, Dustin Hoffman se vidi u pozadini iza zavodničke noge gospođe Robinson. Noga na toj slici nije pripadala Anne Bancroft, nego je pripadala tada nepoznatom modelu, *Lindi Gray*, koja je kasnije igrala gospođu Robinson u londonskom pozorišnom mjuziklu “Diplomac”. 
* Mike Nichols je iz početka želio francusku glumicu Jeanne Moreau da igra gospođu Robinson. Njegova ideja iza ovog je bila da u francuskoj kulturi, "starije" žene imaju običaj da "podučavaju" mlađe muškarce seksualnosti. Producenti filma, Joseph E. Levine i Lawrence Turman, u potpunosti su se protivili toj ideji. Mike Nichols je bio žarko zagrijan da pjesme Simona i Garfunkela budu sastavni dio filma. Nichols se složio da promijeni glumicu za gđu. Robinson ali zauzvrat da može i dalje koristiti pjesme Paula Simona i Art Garfunkela. 
* Crveni, italijanski sportski automobil kojeg Benjamin vozi tokom filma je Alfa Romeo Spider 1600 iz 1966. također poznat kao Duetto.
* Steve McQueen, George Peppard, George Hamilton, Anthony Perkins, Keir Dullea, Brandon De Wilde i Michael Parks su bili u konkurenciji  za ulogu Bena Braddocka, dok su Geraldine Page, Deborah Kerr, Lana Turner, Rita Hayworth, Shelley Winters, Eva Marie Saint i Ingrid Bergman bile u konkurenciji za ulogu gospođe Robinson. 
* Neke od scena Benjamina na "Berkeleyu" su zapravo snimljene na *UCLA (University of California, Los Angeles)* i *USK (University of Southern California)*.
* Ovo je bio filmski prvijenac za Mikea Farrella ali posljednji za Marion Lorne. 

## Kritike 
## Reference 
## Vanjski linkovi 
* 
* *Diplomac* na *mgm.com*
* *Diplomac* na *tcm.com*
* *Diplomac* na Rotten Tomatoesu
* *Diplomac* na *boxofficemojo.com*
* *Diplomac* na *filmsnmovies.com*
* *Diplomac* na *afi.com*

Kategorija:Filmovi iz 1967.
Kategorija:Filmovi na engleskom jeziku
Kategorija:Američki filmovi
Kategorija:Američke dramske komedije
Kategorija:Američki nezavisni filmovi
Kategorija:Američki satirični filmovi
Kategorija:Filmovi u režiji Mikea Nicholsa
Kategorija:Filmovi zasnovani na romanu
Kategorija:Filmovi s radnjom u Kaliforniji
Kategorija:Filmovi s radnjom u Los Angelesu
Kategorija:Filmovi s radnjom u San Francisku
Kategorija:Filmovi s radnjom u Santa Barbari (Kalifornija)
Kategorija:Filmovi s radnjom na univerzitetima ili koledžima
Kategorija:Filmovi o vjenčanju
Kategorija:Filmovi snimljeni u San Francisku
Kategorija:Filmovi koji su dobili Oscar za najbolju režiju
Kategorija:Filmovi koji su dobili Zlatni globus za najboljeg redatelja
Kategorija:Zlatni globus za najbolji film – komedija ili mjuzikl
Kategorija:Filmovi u Nacionalnom filmskom registru Sjedinjenih Američkih Država
Kategorija:Filmovi StudioCanala
Kategorija:Filmovi United Artistsa
Kategorija:Preljuba u filmovima